Die Campbells kry goud met Bapsfontein-DVDDie Campbells se Bapsfontein Live-DVD het goue status bereik. Foto: Verskaf Die Afrikaanse duetbroers van Die Campbells, Harry en Tony Campbell, se DVD Bapsfontein Live het pas goue status bereik. Dié eer word toegeken aan sangers wanneer hulle meer as 10 000 eenhede van ŉ album of DVD verkoop. Die groep het sedert sy debuut in die Suid-Afrikaanse musiekbedryf meer as 800 000 CD’s en DVD’s verkoop. Die Bapsfontein Live DVD is verfilm in die historiese Bapsfontein Hotel. Die plek was die grootste trekpleister vir gewilde kunstenaars tussen die 1950’s en 1990’s. Hoewel die hotel verkoop is, het die Campbells die geleentheid gekry om ŉ laaste keer by die oorspronklike hotel op te tree voordat dit van eienaars verander. “Ons het gevoel dit sal gepas wees om ons DVD hier te verfilm om hulde te bring aan hierdie plek wat so ’n belangrike rol in Afrikaanse en country-musiek gespeel het,” sê Tony Campbell. “Tydens die opname het dit gevoel asof ons in die voetspore van ikone loop en terselfdertyd nuwe herinneringe vir musiekliefhebbers skep. Ons is baie opgewonde dat die DVD so goed vaar.”